Жалба, подадена на 25 септември 2023 г. — De Capitani/Съвет
(Дело T-590/23)
Език на производството: английски
Страни
Жалбоподател: Emilio De Capitani (Брюксел, Белгия) (представители: O. Brouwer, T. van Helfteren и N. Piga, lawyers)
Ответник: Съвет на Европейския съюз
Искания
Жалбоподателят моли Общия съд:
да отмени решението на Съвета, с което се отказва достъп до документите, поискани на основание на Регламент (ЕО) № 1049/2001 на Европейския парламент и на Съвета от 30 май 2001 година1, съобщено на жалбоподателя с препоръчано писмо от 14 юли 2023 г. с референтен номер SGS 23/002579, включително приложението към него, което съдържа същността на отговора (наричано по-нататък „обжалваното решение“),
да отмени мълчаливото или последователното изрично решение на Съвета да не публикува непосредствено законодателни документи, до които е предоставен достъп в резултат от заявление за достъп съгласно горепосочения Регламент 1049/2001, в собствения му регистър съгласно членове 2 и 12 от този регламент (и съгласно принципа на законодателна прозрачност, установен в член 15, параграф 2 ДФЕС),
да осъди Съвета да плати съдебните разноски на жалбоподателя съгласно член 134 от Процедурния правилник на Общия съд, както и евентуално направените съдебни разноски от встъпили страни.
Основания и основни доводи
Жалбоподателят изтъква четири основания в подкрепа на жалбата.
Първото основание е грешка при прилагане на правото при тълкуването и прилагането на член 4, параграф 3 т Регламент 1049/2001, първа алинея, по-специално защото тълкуването и прилагането на това изключение в обжалваното решение нарушава задължението за законодателна прозрачност, установено в член 15, параграф 2 ДФЕС.
Второто основание, изтъкнато при условията на евентуалност спрямо първото, е грешка при прилагане на правото, тъй като ответникът не е установил наличието на по-висш обществен интерес от оповестяването.
Третото основание, изтъкнато при условията на евентуалност спрямо второто, е грешки при прилагането на правото и явна грешка в преценката, водещи до неизпълнение на задължението за предоставяне на частичен отказ до поисканите документи (член 4, параграф 6 от Регламент 1049/2001) и липса на мотиви.
Четвъртото основание е грешка при прилагане на правото и нарушение на членове 2 и 12 от Регламент 1049/2001 (и на принципа на законодателна прозрачност, установен в член 15, параграф 2 ДФЕС), като в обжалваното решение Съветът е решил имплицитно и/или изрично и последователно, да не публикува непосредствено в своя регистър законодателните документи, оповестени по искане на гражданин.
____________
1 Регламент (ЕО) № 1049/2001 на Европейския парламент и на Съвета от 30 май 2001 година относно публичния достъп до документи на Европейския парламент, на Съвета и на Комисията (OB L 145, 2001 г., стр. 43; Специално издание на български език, 2007 г., глава 1, том 3, стр. 76).